**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/7916-2/2020.

**94/2020.**

**HATÁROZAT**

* **veszélyhelyzetben átruházott hatáskörben meghozott döntésről** -

**Az EKIK- Városi Könyvtár intézményegysége által benyújtani kívánt NKA pályázatról**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

1. Hozzájárulok, hogy az **Egyesített Közművelődési Intézmény és Könyvtár - Városi Könyvtár intézményegysége** a Nemzeti Kulturális Alap által meghirdetett **önerőt nem igénylő -** a koronavírus-járvány terjedési kockázatának csökkentésére szolgáló eszközök beszerzése tárgyú - pályázati felhívásra pályázatot nyújtson be.
2. **Támogatom** az intézményvezető javaslatát, mely szerint **1 db ózongenerátor és 1 db szenzoros kézi fertőtlenítő kerüljön beszerzésre nyertes pályázat esetén**.
3. Felkérem, az intézmény vezetőjét
* gondoskodjon a **pályázat 2020. június 11. napjáig történő benyújtásáról**
* a pályázat elbírálását követően annak eredményérőltájékoztassa a képviselő-testületet.

**INDOKOLÁS**

Az Egyesített Közművelődési Intézmény és Könyvtár intézményvezetője jelezte, hogy a **Városi Könyvtár pályázni kíván a Nemzeti Kulturális Alap Közgyűjtemények Kollégiuma által meghirdetett pályázati felhívásra.** A pályázat **célja a koronavírus-járvány terjedési kockázatának csökkentésére szolgáló eszközök beszerzése. Támogatásként maximum 250.000,-Ft igényelhető**. A **pályázat nem igényel önerőt.** Költségként 5000,-Ft összegű nevezési díj merül fel, mely összeg fedezete az intézmény költségvetésében biztosított. A pályázat benyújtásának határideje 2020. június 11. A pályázati cél megvalósításának időtartama 2020. május 10.-2020. december 31.

**Az intézmény nyertes pályázat esetén 1 db ózongenerátort és 1 db szenzoros kézfertőtlenítőt kíván beszerezni.**

Ezen eszközök beszerzése hosszú távon különösen fontos a koronavírus-járvány terjedési kockázatának csökkentése érdekében.

Magyarország Kormánya a veszélyhelyzet kihirdetéséről szóló **40/2020. (III.11.) Korm. rendeletével** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

 *A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

**A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.**

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2020. május 28.

 **Szőke Zoltán**

 **polgármester**